《出承天院候客》
宋代·李复

晓动人语喧，门开探骑发。
冠盖相后先，烟尘互明灭。
出城寒寺静，苍松带余雪。
驱马傍前庑，投鞭坐僧榻。
畏风依蒲团，拥裘学趺结。
曈曨晓日升，逶迤旆成列。
到官今年五，踽踽几持谒。
执板手有痕，脱冠顶无发。
将迎迹愈多，应接面常热。
野性素旷荡，人事苦羁绁。
久愿整归驾，渡汾寻旧辙。
躬耕望云岑，筑室俯清潏。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。